
TABLOUL VOTIV DE LA VORONEŢ 
în contextul programului iconografic al ctitoriei lui Ştefan cel Sfânt 
şi în lumina penultimului capitol al Apocalipsei 


preot dr. Doru Costache 


Pe urmele erminiei bizantine, dar într-o manieră profund originală', ornamentaţia murală 
proprie arhitecturii eclesiale româneşti din evul mediu oferă bogate informaţii despre ctitori, 
detalii sublimate în contextul unui proiect iconografic în care portretistica — altfel interesantă şi 
în sine — rămâne un aspect secundar faţă de planul semantic general al edificiilor. Faptul este în 
mod semnificativ reprezentat de iconografia votivă a bisericilor marelui Ştefan cel Sfânt, şi cu 
deosebire la Voroneţ. 

Eseul meu, închinat anului jubiliar Ștefan cel Mare şi Sfânt, urmăreşte punerea în relief a 
relevanţei eclesiale a tabloului votiv de la Voroneţ, cum se lasă acesta interpretat dinspre 
canonul iconografic al monumentului şi în lumina capitolului 21 al Apocalipsei ioaneice. 


TABLOUL VOTIV DE LA VORONEȚ 


Parte integrantă din iconografia naosului, tabloul ctitorial de la Voroneţ prezintă, în privinţa 
chipurilor membrilor familiei domneşti”, câteva similitudini cu cel din biserica de la Pătrăuți, 
pentru ca acum detaliile să fie redate într-o manieră nouă, sensibil eliberată de canoanele rigide 
ale erminiei bizantine clasice”, în parte evocând iconografia umanizată, renascentistă, pentru a 
zice astfel, a epocii Paleologilor. Pe întunecatul fond imobil al cerului punctat cu stele în şase 
colţuri se derulează o imagine schițând mişcarea: de la stânga spre dreapta, privitorul întâlneşte 
chipul prinţului moştenitor Bogdan, fiind apoi condus către cel al doamnei Maria Voichiţa, apoi 
spre cel al unei fiice minore, al domnitorului, al sfântului Gheorghe şi în sfârşit către cel al 
Mântuitorului Hristos?. 


Dacă vestimentația persoanelor înfăţişate aminteşte moda bizantină — cu un Hristos 
îmbrăcat sobru în obişnuitele veşminte de purpură şi albastru întunecat, nimbat însă de slava 
cea veşnică, şi cu familia voievodală somptuos pusă în evidenţă de slava terestră a podoabelor 
şi a broderiilor în aur —, reprezentarea face parte dintr-un program ideatic exprimat original în 
ansamblul iconografiei Voroneţului. Dezvoltat pe mai multe registre şi explicit îndepărtat de 
încremenirea hieratică a reprezentărilor constantinopolitane, acest program redă istoria 
mântuirii în țesătura complexă a unor imagini vii”. Sugerată deopotrivă de întoarcerea 
chipurilor familiei domneşti şi al sfântului Gheorghe spre Împăratul Hristos, respectiv de 
întoarcerea binevoitoare a feţei Domnului spre cei dinainte, mişcarea amintită reuşeşte să 
realizeze un tablou al familiarităţii, al comuniunii. 

Imaginea este construită prin întreţeserea unei serii de paradoxuri. Aflat pe tron cu 
Evangheliarul şi dominând prin statură ansamblul compoziţiei, un Hristos modest îmbrăcat, în 
culori stinse, binecuvântează ofranda familiei domneşti (un model miniatural al bisericii), 
pentru ca la rândul său grupul condus de voievod — impresionant înveşmântat în costume de 
curte — să se afle pe o treaptă mai jos de tronul dumnezeiesc. Jocul dintre înălțimea smerită a 
Mântuitorului şi smerenia slăvită a ctitorilor nu poate scăpa atenţiei privitorului. Un alt paradox 
este legat de postura familiei domneşti, ai cărei membri, chiar dacă plasați mai Jos de tron, nu 
manifestă în mişcarea lor spre Hristos poziţia umilă pe care o regăsim în iconografia votivă 
bizantină, unde împăratul Noii Rome apare deseori prosternat până la pământ dinaintea tronului 
ceresc. Ştefan pozează aici în campionul creştinătăţii, în figura celui care a câştigat pentru sine 
şi pentru familia sa dreptul de a sta cu demnitate în faţa Stăpânului tuturor”. Domnitorul nu este 
un egal al lui Hristos, de vreme ce este înfăţişat mai jos de nivelul umerilor Mântuitorului, dar 
este prietenul lui Hristos şi reflexul terestru al slavei acestuia. Prin urmare, luxurianta 
vestimentaţie a ctitorilor joacă în acest ansamblu un rol simbolic, punând în relief deopotrivă 
puterea pământească a unui glorios principe creştin şi binecuvântarea divină revărsată asupra 
acestuia cu generozitate, ca o răsplată vremelnică pentru biruinţele repurtate în lupta pentru 
credinţă şi patrie. 

Nuanţele paradoxale ale reprezentării continuă în poziția de interval asumată de către 
sfântul mucenic Gheorghe. Acesta, patron al bisericii de la Voroneţ şi ocrotitor al Moldovei, 
înfăţişat în consecinţă pe toate drapelele de luptă ale oştirii lui Ştefan, stă lângă tronul 
Mântuitorului exact la înălțimea acestuia, ca prieten şi confident al Domnului ceresc. 
Familiaritatea sa cu Hristos este semnalată simbolic nu numai prin situarea pe acelaşi plan, ci şi 
prin culorile veşmintelor sale, care sunt exact cele regăsite în textura hainelor Mântuitorului. 
Croiala vestimentaţiei martirului seamănă însă mai degrabă cu cea a voievodului moldovean. 
Este un prim aspect al poziţiei pe care am numit-o „de interval”: având ceva din veşmintele lui 
Hristos (paleta coloristică) şi ceva din haina lui Ştefan (croiala), sfântul Gheorghe dovedeşte 
egală familiaritate cu cei doi protagonişti principali ai scenei, mediind întâlnirea dintre ei. Inedit 
pentru erminia bizantină, cel de-al doilea aspect al poziției de interval în care se află sfântul 
constă în poza lui prietenească: în dubla sa calitate de prieten al Domnului şi al lui Ştefan, îl 
înconjoară protector pe voievod, ţinându-l amical de umăr, şi prezentându-l Mântuitorului. Nota 
de mişcare şi viaţă a compoziţiei atinge aici punctul său culminant. 


Întreaga scenă pare că vrea să comunice ideea că gestul voievodului de a-şi închina ctitoria 
înaintea tronului ceresc trebuie privit ca parte integrantă dintr-o relaţie realizată şi direct, prin 
ataşamentul necondiționat față de Hristos, şi indirect, prin mijlocirea sfântului Gheorghe. 
Semnificaţia eclesială a tabloului nu poate fi însă deplin evidenţiată fără o descriere, fie şi 
sumară, a programului pictural al Voroneţului. 


ANSAMBLUL PROGRAMULUI ICONOGRAFIC DE LA VORONEȚ 


Sugestiile inovatoare ale zugravului anonim de la Voroneţ se materializează plastic în 
puternic contrast cu programul tradiţional — relativ sărac şi static — al erminiei bizantine, 
respirând aerul tare al efervescenţei epocii pentru care Ştefan cel Mare şi Sfânt, cu toate 
realizările sale în plan spiritual, cultural, economic şi militar, rămâne figura emblematică. 
Concură aici deodată complexitatea fastuoasă a registrelor iconografiei murale exterioare, ce 
par a vorbi despre reciproca deschidere a Bisericii şi a lumii”, tuşele realiste ce redau figuri 
umane concrete, vioiciunea luminată a culorilor utilizate. Totul exprimă vigoare, speranţă, într- 
un ansamblu programatic din perspectiva căruia întreaga istorie a mântuirii şi fragmentul 
temporal reprezentat de epoca marelui voievod se descoperă a fi înscrise în interiorul proniei 
dumnezeieşti. Este un program ce redă în dimensiune vizuală, chiar dacă prin formele 
caracteristice unui anumit răstimp istoric, conţinutul permanent şi mesajul liturghiei Bisericii’. 

Privit în ansamblu, i.e. circumscriind planul picturii interioare în orizontul mai larg al celei 
exterioare, programul iconografic de la Voroneț expune o mişcare complexă, de la apus la 
răsărit şi de sus în jos”. Într-o sinteză atotcuprinzătoare, lumea şi istoria se întâlnesc în 
arhitectura simbolică a locaşului sfânt şi în chipurile zugrăvite pe pereţi, asociate prin 
împletirea inextricabilă a ornamentaţiei vegetale, în care întâlnim pe de o parte tema pomului 
Vieţii şi a grădinii raiului (peretele nordic), iar pe de alta filonul mesianic al arborelui lui Iesei 
(peretele sudic)”. S-ar spune că aici, în acest context semantic al spaţiului eclesial, se 
descifrează cu adevărat planul lui Dumnezeu şi sensul creaţiei. De la peretele vestic, care 
impresionează cu o elaborată scenă a judecății de apoi, şi până la extremitatea estică a 
edificiului, unde întâlnim axa verticală reprezentată de potir, întrupare şi parousia (în acelaşi 
timp prezenţa şi venirea lui Hristos), trecând prin procesiunile filosofilor păgâni şi ale sfinților 
din Vechiul şi Noul Testament (ornamentaţia exterioară a celor două abside), totul se 
desfăşoară ordonat, sugerând calm şi certitudine, spre împlinirea unei finalităţi. Această 
finalitate se descifrează însă cu adevărat în plan vertical, chiar tripticul de pe peretele estic 
părând a trimite, susținut de linia delicată şi în acelaşi timp îndrăzneață a acestei arhitecturi 
moldoveneşti, stilizată până la transparenţa interiorizării, spre slava cerului şi către zarea 
eshatologică. 


Sigur că poate fi discernută aici o înţelegere tradiţională a lucrurilor, aşa cum sesizăm, dacă 
nu neapărat — şi nu în această formă — în producţiile lumii bizantine, cel puţin în viziunea 
sfinților părinţi despre sensul istoriei, însă nimic nu ne împiedică să ne minunăm deopotrivă de 
acurateţea eclesială şi de originalitatea acestui program. Îndărătul acestei unice realizări se lasă 
percepute o privire profetică şi o sensibilitate artistică neîntrecute. Nu poate fi întâmplător 
faptul că această privire şi această sensibilitate s-au întâlnit într-un moment crucial al istoriei 
Țării Moldovei. Nimic nu stă împotriva observaţiei că tocmai providențiala personalitate a 
marelui Ştefan cel Sfânt, înfăptuirile sale excepţionale, reprezintă catalizatorul acestor energii, 
permiţând coagularea lor într-o remarcabilă sinteză culturală. 

În acest context, tabloul ctitorial descris mai sus îşi descoperă valenţe importante, poate nu 
atât de vizibile câtă vreme este privit autonom față de ansamblul pictural al Voroneţului. 
Mişcarea personajelor reprezentate în tablou, constituind o adevărată cheie interioară, pare să 
condenseze întreg programul iconografic al edificiului. Ştefan şi familia sa reprezintă 
deopotrivă poporul lui Dumnezeu şi lumea lui Dumnezeu, pe de o parte întrunind identitatea 
creştină şi apartenenţa la istorie, pe de alta restituind bogăţia lumii într-o cultură a spiritului, 
aşadar prin transfigurare euharistică. Simbolul acestei transfigurări este chivotul, modelul 
miniatural al sfântului locaş, oferit Mântuitorului Hristos de către Ştefan. Şi nu acesta este 
mesajul întregului program pictural al Voroneţului? Toată istoria şi cultura lumii, de la un capăt 
la altul, se dezvăluie prin judecata lui Dumnezeu, rostită în întruparea şi revenirea lui Hristos, 
după cum toată valoarea lumii se manifestă în actul liturgic al ofrandei. 

Biruinţele marelui voievod permit desfăşurarea curajoasă a viziunii creştine asupra istoriei. 
Planul lui Dumnezeu, descoperit în taină Bisericii, se manifestă acum exploziv, aşa încât el 


poate fi în sfârşit expus, mărturisit curajos, fie şi în chipul acestui impresionant discurs vizual. 
Personalitatea marelui Ştefan a marcat istoria şi conştiinţa creştină a românilor cu o amprentă 
indelebilă, constituindu-se într-un veşnic memento pentru vocaţia noastră în mijlocul lumii. În 
aceste condiţii, Voroneţul reprezintă deodată o moştenire a trecutului şi un mesaj al speranţei, 
aducându-ne aminte de faptul că ceea ce i-a mobilizat pe strămoşii noştri întru asemenea 
minunate realizări constituie mereu forța creativităţii noastre de-a lungul istoriei. 


TABLOUL VOTIV DE LA VORONEȚ ÎN LUMINA CAP. 21 AL APOCALIPSEI 


Dacă misterul semnificației reale a celei mai controversate scrieri noutestamentare pare a 
nu se lăsa descifrat până la revenirea Fiului Omului, penultimul capitol al Apocalipsei ioaneice 
oferă elemente esenţiale pentru discernerea sensului iconomiei divine. În arhitectura simbolică 
a cetăţii Noul Ierusalim, totul vorbeşte despre împlinirea planului lui Dumnezeu, mărturie stând 
reunirea celor trei popoare (al VT, al NT şi angelic) şi a istoriei umane cu sensul creaţiei. 
Semnificativă este însă pentru discuţia de față imaginea din Ap 21,24, cu accesul tuturor 
popoarelor în incinta cetăţii şi cu stăpânii pământului care îşi vor aduce aici slava lor. 


Textul sugerează faptul că în Noul lerusalim, adică în forma ultimă sau în starea 
eshatologică a lumii, creativitatea popoarelor lumii nu va fi abolită — desființate fiind doar 
producţiile Babilonului, lovite de inutilitate prin chiar faptul că au fost fabricate împotriva voii 
lui Dumnezeu şi împotriva raţiunii de a fi a creaţiei. Mesajul este pozitiv: domnii sau 
reprezentanţii popoarelor vor intra în cetate pentru a-i prezenta lui Dumnezeu slava, realizările 
lor conforme cu planul divin şi cu forma eshatologică a creaţiei (sugerată în text de strălucirea 
materialelor utilizate pentru construcție; cf. Ap 21,18-21). Geniul uman şi manifestările lui nu 
sunt astfel dezaprobate, atâta vreme cât toate acestea se desfăşoară în orizontul înţelegerii 
divinoumane a conştiinţei eclesiale, sau atâta vreme cât toate se săvârşesc — euharistic — spre 
slava lui Dumnezeu. 

Privit dinspre mesajul final al Apocalipsei, tabloul votiv de la Voroneţ apare şi mai puternic 
în aspectul său de crez eclesial. Nu avem aici de-a face numai cu o pagină de istorie. Chipurile 
ctitorilor nu sunt zugrăvite aici cu orgoliul înfăptuirii — mai ales că scena respiră familiaritatea 
unei intime comuniuni —, ci înscrise în planul simbolic al unui program ideatic ce-şi descoperă 
ultima întemeiere în viziunile care încheie textul ioaneic. Ştefan, însoțit de familie şi îmbrăcat 
în veşminte strălucitoare, întrupează, realizează aici concret imaginea din Ap 21,24. El stă ca 
mărturie pentru desfăşurarea şi împlinirea planului lui Dumnezeu, pentru că aduce în fața 
tronului Mielului darul său şi al poporului său, ctitoria Voroneţului, la rândul ei o icoană 
străvezie a istoriei transfigurate în ascensiunea sa către eshaton. 


x 


Zugravul de la Voroneț exprimă într-o manieră genială crezul unui popor care se vede 
binecuvântat de Dumnezeu prin voievodul său. Epoca de prosperitate spirituală şi materială a 
Moldovei lui Ştefan apare aici ca o confirmare a faptului că Dumnezeu lucrează în istorie şi că 
promisiunile sale nu sunt deşarte. Privind tabloul votiv de la Voroneţ în acest ansamblu al 
semnificaţiilor eclesiale, suntem îndrumați să percepem personalitatea marelui Ştefan cel Sfânt 
în toată complexitatea sa, cum a fost aceasta simțită de poporul a cărui experienţă şi conştiinţă 
se lasă întrevăzută în această minunată realizare. 

